18 ملکوں میں ایک لاکھ سے زیادہ کرونا وائرس ٹیسٹ
پاکستان میں ہر دس میں سے ایک شخص کا کرونا وائرس کا ٹیسٹ مثبت آیا ہے۔ لیکن یہ ٹیسٹ صرف مشتبہ افراد کے کیے جا رہے ہیں اور مغربی ملکوں کی طرح بڑے پیمانے پر ٹیسٹ شروع نہیں کیے جا سکی۔
ویب ڈیسک — کرونا وائرس کے مریضوں کا ڈیٹا مرتب کرنے والی ویب سائٹ ورڈومیٹرز کے مطابق اب تک 18 ملکوں میں ایک لاکھ سے زیادہ ٹیسٹ کیے جا چکے ہیں۔ ان میں اسرائیل، آسٹریا، متحدہ عرب امارات اور ناروے جیسے نسبتاً کم آبادی والے ملک شامل ہیں۔ امریکہ میں ساڑھے 18 لاکھ آبادی کے ٹیسٹ کیے جا چکے ہیں جن میں سے ساڑھے 3 لاکھ افراد میں وائرس کی تصدیق ہوئی ہے۔ امریکہ کی آبادی لگ بھگ 33 کروڑ ہے، اس لیے فی الحال ایک فیصد بھی آبادی کے ٹیسٹ نہیں کیے جا سکے۔ جن لوگوں کے ٹیسٹ ہو چکے ہیں، ان میں سے 19 فیصد کے نتیجے مثبت آئے ہیں جس سے معلوم ہوتا ہے کہ امریکہ میں وائرس تیزی سے پھیل رہا ہے۔ جرمنی میں 9 لاکھ 18 ہزار ٹیسٹ کیے جا چکے ہیں جن میں سے ایک لاکھ ایک ہزار مثبت آئے۔ اٹلی میں سات لاکھ 21 ہزار میں ایک لاکھ 32 ہزار ٹیسٹ پازیٹو تھے۔ اسپین میں 3 لاکھ 55 ہزار میں ایک لاکھ 35 ہزار ٹیسٹ مثبت رہے۔ کینیڈا میں 3 لاکھ 30 ہزار میں ساڑھے 16 ہزار، برطانیہ میں 2 لاکھ 52 ہزار میں 51 ہزار، فرانس میں 2 لاکھ 24 ہزار میں 98 ہزار، ترکی میں 2 لاکھ 2 ہزار میں 30 ہزار اور ایران میں ایک لاکھ 80 ہزار میں 60 ہزار ٹیسٹ کے نتیجے مثبت آئے ہیں۔ سوئزرلینڈ میں ایک لاکھ 62 ہزار میں 21 ہزار، بھارت میں ایک لاکھ 40 ہزار میں 4700، ناروے میں ایک لاکھ 11 ہزار میں 5700، آسٹریا میں ایک لاکھ 11 ہزار میں 12 ہزار اور اسرائیل میں ایک لاکھ 9 ہزار میں 8600 ٹیسٹ پازیٹو ملے ہیں۔ نیدرلینڈز میں 75 ہزار میں 18 ہزار اور بیلجیم میں 70 ہزار میں 20 ہزار ٹیسٹ مثبت رہے اور ان ملکوں میں روزانہ سو ڈیڑھ سو اموات ہو رہی ہیں۔ جن ملکوں میں بڑے پیمانے پر ٹیسٹ کیے گئے اور بہت کم نتائج مثبت آئے، ان میں روس، جنوبی کوریا، آسٹریلیا، متحدہ عرب امارات، ہانگ کانگ اور ویت نام شامل ہیں۔ روس میں 7 لاکھ 58 ہزار میں صرف چھ ہزار سے کچھ زیادہ ٹیسٹ مثبت رہے۔ جنوبی کوریا میں 4 لاکھ 61 ہزار میں صرف 10 ہزار ٹیسٹ مثبت آئے۔ آسٹریلیا میں 3 لاکھ 3 ہزار میں سے 5800 ٹیسٹ پازیٹو تھے۔ متحدہ عرب مارات میں 2 لاکھ 20 ہزار میں صرف 2076 ٹیسٹ مثبت رہے۔ ہانگ کانگ میں 96 ہزار میں صرف 915 اور ویت نام میں 94 ہزار میں صرف 245 ٹیسٹ پازیٹو آئے۔ پاکستان میں 36 ہزار افراد میں سے 3700 کے ٹیسٹ مثبت آئے ہیں جس سے پتا چلتا ہے کہ ہر دس میں سے ایک شخص وائرس میں مبتلا ہے۔ لیکن یہ ٹیسٹ صرف مشتبہ افراد کے کیے جا رہے ہیں اور مغربی ملکوں کی طرح بڑے پیمانے پر ٹیسٹ شروع نہیں کیے جا سکے۔